BEGRUNDELSE

1.BAGGRUND FOR FORSLAGET

•Forslagets begrundelse og formål

Nærværende henstilling vedrører afgørelsen om bemyndigelse til Unionens forhandler (i dette tilfælde Kommissionen) til at føre forhandlinger på Unionens vegne inden for rammerne af overenskomsten om samarbejde ved bekæmpelse af forurening af Nordsøen med olie og andre farlige stoffer ("Bonnoverenskomsten" eller "overenskomsten") i forbindelse med den påtænkte vedtagelse af to afgørelser på det kommende møde mellem de kontraherende parter i Bonnoverenskomsten, nemlig

–at befordre udvidelsen af overenskomstens anvendelsesområde med henblik på at forbedre samarbejdet om overvågning i henseende til kravene i bilag VI til MARPOL-konventionen ("MARPOL-ændringen")

–at muliggøre Kongeriget Spaniens tiltrædelse af overenskomsten og indføre de nødvendige deraf følgende ændringer i overenskomsten ("Spanienændringen").

1.1.Overenskomst om samarbejde ved bekæmpelse af forurening af Nordsøen med olie og andre farlige stoffer ("Bonnoverenskomsten")

Bonnoverenskomsten har til formål at bekæmpe forurening af Nordsøområdet og beskytte kystområder mod katastrofer på havet og kronisk forurening fra skibe og offshoreanlæg. Overenskomsten trådte i kraft den 1. september 1989.

Den Europæiske Union (dengang "Det Europæiske Økonomiske Fællesskab") er kontraherende part i overenskomsten (som ændret). Den Europæiske Unions Nordsøstater er sammen med Norge også kontraherende parter i overenskomsten.

Overenskomsten har til formål at fremme aktivt samarbejde og gensidig bistand mellem kyststater og Den Europæiske Union om bekæmpelse af forurening af Nordsøen med olie og andre farlige stoffer for at beskytte havmiljøet og kyststaternes interesser. Overenskomsten fastlægger derfor, at de kontraherende parter skal udføre overvågning som en hjælp til at opdage og bekæmpe forurening og forebygge, at forskrifter om forureningsbekæmpelse overtrædes. Nordsøen er opdelt i forskellige zoner, hvor ansvaret for overvågning og vurdering af hændelser er tildelt de kontraherende parter. De kontraherende parter har pligt til at underrette enhver anden kontraherende part herom, hvis de får kendskab til tilstedeværelsen af olie eller andre farlige stoffer, som kan forventes at frembyde en alvorlig trussel mod en anden kontraherende parts kyststrækning eller dermed forbundne interesser. En kontraherende part kan have brug for bistand til at bekæmpe en forurening til havs eller på sine kyster, og i så fald skal de kontraherende parter, som er blevet anmodet om hjælp, gøre alt, hvad der står i deres magt, for at yde sådan bistand i det omfang, deres midler tillader det.

Depositar for Bonnoverenskomsten er Forbundsrepublikken Tysklands regering (Bonnoverenskomstens artikel 18, stk. 3).

De kontraherende parter træffer afgørelser om overenskomsten i overensstemmelse med de relevante bestemmelser i Bonnoverenskomsten og den tilhørende forretningsorden. De bistås af et sekretariat og en række hjælpeorganer (såsom OTSOPA – arbejdsgruppe om operationelle, tekniske og videnskabelige spørgsmål vedrørende forureningsbekæmpelsesaktiviteter).

I henhold til artikel 16 i overenskomsten kan hver enkelt kontraherende part fremlægge forslag om ændring af overenskomsten eller bilaget hertil til behandling og afstemning på et møde mellem de kontraherende parter. Efter de kontraherende parters enstemmige vedtagelse ad referendum af den foreslåede ændring på et møde mellem de kontraherende parter (artikel 16, stk. 1, i Bonnoverenskomsten) skal den påtænkte ændring meddeles de kontraherende parter til vedtagelse i henhold til den interne procedure hos hver kontraherende part. Ændringen træder i kraft, når alle kontraherende parter har bekendtgjort deres godkendelse over for depositaren.

I henhold til overenskomstens artikel 20 kan de kontraherende parter enstemmigt opfordre enhver anden kyststat i Nordøstatlanten til at tiltræde denne overenskomst (artikel 20, stk. 1, i Bonnoverenskomsten). Artikel 2 i overenskomsten og bilaget hertil ændres i overensstemmelse hermed. Efter de kontraherende parters enstemmige vedtagelse træder ændringerne til artikel 2 og bilaget til overenskomsten i kraft, når Bonnoverenskomsten træder i kraft for tiltrædelsesstaten (dvs. Spanien), hvilket sker den første dag i den anden måned efter den dato, hvor den pågældende stat har deponeret sit tiltrædelsesinstrument (artikel 20, stk. 2, i Bonnoverenskomsten).

1.2.De påtænkte ændringer af Bonnoverenskomsten

1.2.1.MARPOL-ændringen – ændring af overenskomstens materielle anvendelsesområde

De kontraherende parter i Bonnoverenskomsten er på deres 31. møde (den 8.-10. oktober 2019) klar til at vedtage en afgørelse i henhold til overenskomstens artikel 16 om udvidelse af overenskomstens anvendelsesområde til også at dække overvågning af luftforurening fra skibe i henseende til kravene i bilag VI til MARPOL-konventionen.

Denne ændring har til formål at forbedre samarbejdet og samordningen mellem de kontraherende parter ved bekæmpelsen af ulovlige udledninger til luften fra skibe for at begrænse de negative konsekvenser for folkesundheden, biodiversiteten og hele havmiljøet af forbrænding af skibsbrændstoffer med højt indhold af svovl eller nitrogen. De kontraherende parter har til hensigt at opnå ovenstående resultat gennem ændring af forskellige bestemmelser i Bonnoverenskomsten (artikel 1, 5, 6 og 15 samt overenskomstens titel og præambel) med henblik på at udvide dens anvendelsesområde til også at omfatte luftforurening fra skibe som reguleret i henhold til bilag VI til MARPOL-konventionen.

1.2.2.Spanienændringen – ændring af overenskomstens geografiske anvendelsesområde